སྤྱིར་བོད་ཡུལ་གྱི་དགོན་སྡེ་ལྷ་ཁང་དང་ཕོ་བྲང་གཙོ་བོར་གྱུར་པའི་ཁང་བཟང་ཕལ་མོ་ཆེའི་སྒོ་ལྷོ་ལ་ཕྱོགས་ཏེ་བཞེངས་གནང་བ་དེ་ནི་འཛམ་གླིང་ཡང་རྩེའི་དམིགས་བསལ་གྱི་གནམ་གཤིས་དང་ཐད་ཀར་འབྲེལ་བ་ཡོད་མོད།འོན་ཀྱང་ལྷ་ལྡན་གཙུག་ལག་ཁང་དང་།ར་མོ་ཆེ་གཙུག་ལག་ཁང་རྣམ་གཉིས་ནི་ཏག་ཏག་དེ་ལས་ལྡོག་སྟེ་གཅིག་གི་ཞལ་ནུབ་ལ་ཕྱོགས་པ་དང་།གཅིག་གི་ཞལ་ཤར་ལ་ཕྱོགས་པར་དམིགས་བསལ་གྱི་དགོས་པ་ཡོད་པ་སྟེ།ཆོས་རྒྱལ་སྲོང་བཙན་སྒམ་པོས།བལ་བཟའི་ལྷ་སྐལ་ཇོ་བོ་མི་བསྐྱོད་རྡོ་རྗེས་གཙོས་སྐུ་གསུང་ཐུགས་རྟེན་རྣམས་བཞུགས་ཡུལ་ལ།ད་ལྟའི་ལྷ་ལྡན་གཙུག་ལག་ཁང་འདི་ཉིད་བཞེངས་གནང་བ་མ་ཟད།ལྷ་ཁང་གི་ཞལ་ཡང་ནུབ་བལ་ཡུལ་གྱི་ཕྱོགས་སུ་བསྟན་གནང་བ་དང་།རྒྱ་བཟའ་ཀོང་ཇོའི་ལྷ་སྐལ་ཇོ་བོ་ཤཱཀྱ་མུ་ནེས་གཙོས་སྐུ་གསུང་ཐུགས་རྟེན་རྣམས་བཞུགས་ཡུལ་ལ།ད་ལྟའི་ར་མོ་ཆེ་གཙུག་ལག་ཁང་བཞེངས་གནང་བ་མ་ཟད།ལྷ་ཁང་གི་ཞལ་ཡང་ཤར་རྒྱ་ནག་ཁྲང་ཨན་གྱི་ཡུལ་ལ་ཕྱོགས་པ་བཅས་ཡིན་ནོ།།